## Pravilnik o elektromagnetskoj kompatibilnosti (EMC)

### NN 34/2000 (29.3.2000.), Pravilnik o elektromagnetskoj kompatibilnosti (EMC)

# HRVATSKI ZAVOD ZA TELEKOMUNIKACIJE

**703**

Na temelju članka 6. stavak 4. Zakona o telekomunikacijama ("Narodne
novine", br. 76/99 i 128/99) ravnatelj Hrvatskog zavoda za telekomunikacije
donosi

## PRAVILNIK

### O ELEKTROMAGNETSKOJ KOMPATIBILNOSTI (EMC)

SADRŽAJ

Članak 1.

(1) Ovim Pravilnikom propisuju se uvjeti i upućuje na norme i zahtjeve
koje mora ispunjavati električna i druga tehnička oprema, koja se proizvodi,
uvozi i stavlja u promet u Republici Hrvatskoj, tako da ta oprema nesmetano
funkcionira, a kod toga ne proizvodi elektromagnetske smetnje iznad dopuštene
razine, što omogućuje da telekomunikacijska i radijska oprema i druge naprave
(aparati) rade u skladu s njihovom namjenom.

(2) Propisuje se i sustav za ocjenu sukladnosti električnih proizvoda
sa zahtjevima elektromagnetske kompatibilnosti, postupak ocjenjivanja i
uvjeti za tijela odgovorna za provedbu sustava ocjenjivanja sukladnosti.

(3) Utvrđuju se i uvjeti stavljanja u promet električnih proizvoda i
označavanje tih proizvoda.

(4) Ovaj Pravilnik usklađen je s europskom smjernicom 89/336/EEC o približavanju
zakonskih propisa koji se tiču elektromagnetske kompatibilnosti u državama
članicama EU.

(5) Dodatci I., II., III. i IV. uz ovaj Pravilnik su njegov sastavni
dio.

PODRUČJE PRIMJENE

Članak 2.

(1) Pravilnik se primjenjuje na sve električne proizvode koji mogu prouzročiti
elektromagnetske smetnje i/ili na koje takve smetnje mogu utjecati umanjujući
njihove nazivne djelatne značajke.

(2) Ovaj Pravilnik se ne primjenjuje na:

- amaterske radijske postaje koje nisu u komercijalnom prometu na tržištu,

- električne mreže za proizvodnju, prijenos i distribuciju električne
energije,

- sastavne dijelove električnih proizvoda koji sami, izvan tih proizvoda,
ne omogućuju uporabno djelovanje.

POJMOVI I ZNAČENJA

Članak 3.

U ovom Pravilniku upotrijebljeni pojmovi imaju značenje kako slijedi:

1. *električni proizvod-aparat:* svaka električna i elektronička
naprava zajedno s priborom i instalacijama koja sadrži električne i/ili
elektroničke sastavne dijelove,

2. *elektromagnetska smetnja:* svaka elektromagnetska pojava koja
može umanjiti djelatne značajke naprave, uređaja ili sustava. To može biti
elektromagnetski šum, neželjeni signal ili smetnja u mediju propagacije,

3. *otpornost na elektromagnetske smetnje:* mogućnost naprave,
uređaja ili sustava da radi propisno bez umanjenja djelatnih značajki i
u području djelovanja elektromagnetske smetnje,

4. *elektromagnetska kompatibilnost-snošljivost (EMC):* mogućnost
naprave, uređaja ili sustava djelovati zadovoljavajuće u svom elektromagnetskom
okruženju, bez unošenja nesnošljivih elektromagnetskih smetnji na bilo
što u tom okruženju,

5. *ovlašćivanje-akreditacija:* postupak kojim ustanova mjerodavna
za ovlašćivanje daje ovlast, primjerice laboratoriju, za ispitivanje određene
opreme prema određenim normama i za izdavanje ispitnog izvješća (test report),

6. *ocjenjivanje sukladnosti (conformity assessment):* postupak
koji obuhvaća ispitivanje proizvoda, izdavanje izvješća o ispitivanju i
na temelju izvješća o ispitivanju, izdavanje svjedodžbe-ECcertifikata,

7. *mjerodavno tijelo (competent body):* ustanova koja ispunjava
uvjete iz Dodatka II. za dobijanje ovlasti ocjenjivanja sukladnosti.

8. *dobavljač:* proizvođač, njegov ovlašćeni zastupnik, uvoznik
ili neka druga fizička ili pravna osoba koja preuzima odgovornost dobavljanja
i stavljanja u promet električnog proizvoda na tržište u Republici Hrvatskoj.

STAVLJANJE U PROMET

Članak 4.

Dobavljač smije staviti u promet električne proizvode pod sljedećim
uvjetima:

1. da su ti proizvodi sukladni sa zahtjevima iz ovoga Pravilnika,

2. da sukladnost sa zahtjevima o elektromagnetskoj kompatibilnosti (EMC
zahtjevi) dobavljač potvrđuje svjedodžbom "Izjava o sukladnosti" (Declaration
of conformity), prema članku 8. ovoga Pravilnika i prema Dodatku I.

3. da su proizvod, njegovo pakiranje i propisani prateći dokumenti,
označeni u skladu sa člankom 9. ovoga Pravilnika.

UPORABA ELEKTRIČNIH PROIZVODA

Članak 5.

(1) Električni proizvodi smiju se upotrebljavati ako ispunjavaju zahtjeve
iz ovoga Pravilnika.

(2) Uporaba električnih proizvoda namijenjenih obuci, izobrazbi i/ili
istraživanjima smije proizvoditi smetnje razina viših od dopuštenih, kada
je uporaba takve opreme u svrhu izučavanja elektromagnetskih pojava, te
ako je izvjesno da to neće smetati uporabi drugih električnih proizvoda
u okruženju.

(3) Hrvatski zavod za telekomunikacije će prostorno i/ili vremenski
ograničavati uporabu složenijih električnih instalacija, koje nisu sukladne
sa zahtjevima elektromagnetske kompatibilnosti, pa bi, bez uvedenih ograničenja
uporabe, takve instalacije mogle prouzročiti smetnje u radu drugih električnih
proizvoda.

ZAHTJEVI ZA EMC

Članak 6.

(1) Električni proizvodi moraju biti projektirani, proizvedeni, ugrađeni,
upotrebljavani i održavani tako da:

a) elektromagnetske smetnje, koje oni proizvode, ne budu iznad razine
koja dopušta radijskoj i drugoj telekomunikacijskoj opremi i drugim napravama
propisno funkcioniranje u skladu s namjenom,

b) imaju odgovarajuću razinu vlastite otpornosti, imunitet, elektromagnetskim
smetnjama što im omogućuje ispravno funkcioniranje u skladu s namjenom.
U Dodatku III. ovoga Pravilnika je popis skupina električnih proizvoda
za koje se daju glavni zaštitni zahtjevi elektromagnetske kompatibilnosti.

(2) Za proizvode koji su napravljeni u skladu s normama iz članka 7.
ovoga Pravilnika smatrat će se da ispunjavaju zahtjeve iz stavka 1. ovog
članka.

(3) Za proizvode za koje je proizvođač upotrebljavao norme iz članka
7. ovoga Pravilnika, samo djelomično, ili nikako, ili za te proizvode ne
postoje norme, proizvođač mora, prije stavljanja proizvoda u promet, pribaviti
potvrdu o sukladnosti, koju je izdalo mjerodavno tijelo uprave, u skladu
s člankom 8. stavak 2. ovoga Pravilnika.

(4) Za telekomunikacijsku terminalnu opremu i satelitske zemaljske postaje,
te za radiokomunikacijsku opremu, zahtjevi u normama, prema kojima se provjeravaju
njihove tehničke značajke i izdaje potvrda o tipskom odobrenju, dostatni
su ako ne postoje posebite norme za elektromagnetsku kompatibilnost takve
opreme. Ako takve posebne norme postoje, uz potvrdu o tipskom odobrenju
zahtijevat će se i izjava o sukladnosti s EMC zahtjevima.

NORME O ELEKTROMAGNETSKOJ KOMPATIBILNOSTI

Članak 7.

(1) Popis normi iz područja elektromagnetske kompatibilnosti dan je
u Dodatku IV. ovom Pravilniku.

(2) Državni zavod za normizaciju i mjeriteljstvo osigurat će dostupnost
normi.

(3) Dopuna popisa normi iz EMC područja objavljivat će se u Glasniku
DZNM.

IZJAVA O SUKLADNOSTI

Članak 8.

(1) Izjava o sukladnosti potvrđuje sukladnost proizvoda sa zahtjevima
iz odgovarajuće smjernice i norme, a služi za nadzor uporabne vrijednosti
tog proizvoda na tržištu.

(2) Odgovornost za izdavanje izjave o sukladnosti je na dobavljaču.
Podatci sadržani u Izjavi daju se u Dodatku I. ovom Pravilniku.

(3) Dobavljač je dužan držati Izjavu tijekom razdoblja od 10 godina
od dana stavljanja proizvoda u promet i pokazati je tržišnom inspektoru
i, kada se radi o radijskoj i telekomunikacijskoj opremi, nadzorniku telekomunikacija
na njegov zahtjev.

(4) Za proizvode za koje se proizvođač koristio normama samo djelomično
ili nikako, ili za takve proizvode ne postoje norme, proizvođač je dužan
pripraviti tehničku dokumentaciju, opis proizvoda, postupak udovoljavanja
zahtjevima elektromagnetske kompatibilnosti, izvješće o ispitivanju ili
certifikat kojim se potvrđuje ispunjenje zahtjeva za članak 6. stavak 1.
ovoga Pravilnika.

(5) Za radiokomunikacijsku opremu, opremu zemaljskih radijskih postaja,
telekomunikacijsku terminalnu opremu, zahtijevat će se Izjava o sukladnosti
kao dopunski dokaz o ispunjenju zahtjeva elektromagnetske kompatibilnosti
kako je navedeno u članku 6. stavak 4. ovoga Pravilnika.

OZNAČAVANJE

Članak 9.

(1) Električni proizvod, za koji je dobavljač pribavio Izjavu o sukladnosti,
mora biti označen propisanom CE oznakom u skladu s Dodatkom I. ovom Pravilniku.

(2) Oznaku valja staviti na vidno mjesto a treba biti čitljiva i neizbrisiva.
Oznaka se treba nalaziti i na uputama za upotrebu i jamačevnom listu.

PRIZNAVANJE STRANIH CERTIFIKATA I OZNAKA

Članak 10.

Zavod može priznati ispitna izvješća, certifikate i oznake koje su izdane
od stranih pravnih osoba ako su ta izvješća, certifikati i oznake u skladu
s odredbom iz članka 6. stavka 3., Zakona o telekomunikacijama, ovim Pravilnikom
i odgovarajućim međunarodnim propisima koje je Republika Hrvatska prihvatila.

NADZOR

Članak 11.

(1) Nadzor nad provedbom ovoga Pravilnika obavlja Zavod.

(2) Nadzor nad provedbom ovoga Pravilnika, u skladu s odredbom članka
92. stavka 5. Zakona o telekomunikacijama, provode i ovlašteni zaposlenici
carine i tijela državne uprave mjerodavne za poslove tržišne inspekcije.

(3) Zavod nadzire i djelovanje električnih proizvoda u uporabi.

STUPANJE NA SNAGU

Članak 12.

Ovaj Pravilnik stupa na snagu osmi dan od dana objave u "Narodnim novinama".

Klasa: 011-01/00-02/04
Urbroj: 376-07-00-1
Zagreb, 22. ožujka 2000.

Ravnatelj
**Dominik Filipović, dipl. ing. el.,** v. r.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  DODATAK I.

1. IZJAVA O SUKLADNOSTI

Izjava o sukladnosti mora sadržavati najmanje sljedeće podatke:

- podatci o proizvodu; naziv, tip, model i namjena,

- norme, u skladu s člankom 7. ovoga Pravilnika, prema kojima je proizvod
ispitan,

- nadnevak izdanja,

- identitet potpisnika opunomoćenog da obvezuje proizvođača ili njegovog
ovlašćenog predstavnika,

- kada se izjava izdaje temeljem certifikata o tipskom ispitivanju,
broj i nadnevak tog certifikata (EC type examination certificate)

2. CE OZNAKA O SUKLADNOSTI

- oznaka kojom se, u skladu s člankom 9. ovoga Pravilnika, označuje
sukladnost, treba imati sljedeći oblik:

![](dodatni/374803.gif)

- izmjere CE oznake moraju biti u srazmjeri s izmjerama prikazanim na
shemi, ali ne manje od 5 mm,

- CE oznaka može dodatno značiti da proizvod odgovara i drugim propisima,
na primjer nekoj drugoj europskoj smjernici, ali u tom slučaju to mora
biti navedeno u dokumentaciji uz proizvod.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  DODATAK II.

UVJETI ZA OCJENU MJERODAVNOSTI TIJELA ZA PROVEDBU ISPITIVANJA
I CERTIFICIRANJA

Tijelo nominirano za provedbu ispitivanja i certificiranja mora ispunjavati
najmanje sljedeće uvjete:

1. da ima stručno osoblje i potrebna sredstva i opremu,

2. da je osoblje mjerodavno, s profesionalnim integritetom,

3. da je tehničko i drugo osoblje neovisno o provedbi ispitivanja, pripremanja
izvješća, izdavanja certifikata, od svih krugova, skupina ili osoba izravno
ili neizravno zainteresiranih za proizvod koji se ocjenjuje,

4. da čuva poslovnu tajnu,

5. da posjeduje osiguranje i da može odštetno jamčiti za poslove koje
obavlja.

Ispunjenje uvjeta pod točkom 1. i 2. ovoga Dodatka provjerava jedanput
godišnje mjerodavno tijelo uprave.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  DODATAK III.

PRIMJERNI POPIS SKUPINA ELEKTRIČNIH PROIZVODA ZA KOJE SE DAJU
GLAVNI ZAŠTITNI ZAHTJEVI ELEKTROMAGNETSKE KOMPATIBILNOSTI

Najviše razine elektromagnetskih smetnji koje proizvodi neki aparat
trebaju biti takve da ne spriječe uporabu, posebice, sljedećih električnih
prozvoda:

a) kućnih radijskih i televizijskih prijamnika

b) industrijske proizvodne opreme

c) pokretne radijske opreme

d) pokretne radijske i komercijalne radiotelefonske opreme

e) medicinskih i znanstvenih naprava

f) opreme informacijske tehnologije

g) kućnog ručnog alata i elektroničke opreme za domaćinstvo

h) zrakoplovne i pomorske radijske opreme

i) elektroničke opreme za izobrazbu

j) telekomunikacijskih mreža i naprava

k) radijskih i televizijskih odašiljača

l) svjetala i fluorescentnih žarulja.

Električni proizvodi, a posebice uređaji gore navedeni, trebaju biti
tako konstruirani da imaju odgovarajuću razinu otpornosti na elektromagnetske
smetnje, kada ove nisu iznad razina zahtijevanih normama iz članka 7. ovoga
Pravilnika, i da nesmetano rade u takvom elektromagnetskom okruženju.

U naputku za uporabu proizvoda, koji se obvezno daje uz proizvod, moraju
biti navedeni svi podatci potrebni za pravilnu uporabu tog proizvoda.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  DODATAK IV.

**NORME O ELEKTROMAGNETSKOJ KOMPATIBILNOSTI**

```
_____________________________________________________________________________________________________________________________________
Red.
br.     Oznaka Hrvatske norme                           Predmet                                         Izvorna norma
_____________________________________________________________________________________________________________________________________
1.1     HRN EN 50065-1: 1997            Signalizacija na niskonaponskim električnim instalacijama u     EN 50065-1: 1991
                                        području frekvencija 3 kHz do 148,5 kHz - 1. dio: Opći
                                        zahtjevi, frekvencijska područja i elektromagnetske smetnje
1.2     HRN EN 50065-1/A1: 1997         Dodatak A1                                                      EN 50065-1/A1: 1992
1.3     HRN EN 50065-1/A2: 1997         Dodatak A2                                                      EN 50065-1/A2: 1995
1.4     HRN EN 50065-1/A3: 1997         Dodatak A3                                                      EN 50065-1/A3: 1996
1.5     HRN EN 50081-1: 1997            EMC-Izvorna norma za emisiju - 1. dio: Stambena i
                                        poslovna područja i područja lake industrije                    EN 50081-1: 1992
1.6     HRN EN 50081-2: 1997            EMC-Izvorna norma za emisiju -                                  EN 50081-2: 1993
                                        2. dio: Industrijsko okruženje
1.7     HRN EN 50082-1: 1997            EMC-Izvorna norma za otpornost -
                                        1. dio: Stambena i poslovna područja i područa lake industrije  EN 50082-1: 1997
1.8     HRN EN 50082-2: 1997            EMC-Izvorna norma za otpornost - 2. dio: Industrijsko okruženje EN 50082-2: 1995
_____________________________________________________________________________________________________________________________________

2.      Norme za određene proizvode
_____________________________________________________________________________________________________________________________________

2.1     HRN EN 50083-2: 1997            Sustavi kabelske raspodjele televizijskih, zvučnih i multi-     EN 50083-2: 1995
                                        medijskih signala - 2. dio: EMC za opremu
2.2     HRN EN 50091-2: 1997            Sustavi za neprekidno napajanje - 2. dio: Zahtjevi za EMC       EN 50091-2: 1995
2.3     HRN EN 50130-4: 1997            Alarmni sustavi-4. dio: EMC-Norme srodnih proizvoda             EN 50130-4: 1995
                                        -Zahtjevi otpornosti za sastavne dijelove
                                        požarnih, provalnih i socijalnih alarmnih sustava
2.4     HRN EN 50148: 1997              Elektronički taksimetri                                         EN 50148: 1995
2.5     HRN EN 50199: 1997              EMC-Norma proizvoda za opremu za lučno zavarivanje              EN 50199: 1995
2.6     HRN EN 60601-1-2: 1997          Medicinska električna oprema - 1. dio: Opći zahtjevi            IEC 601-1-2: 1993
                                        sigurnosti - 2. odsjek: EMC - Zahtjevi i ispitivanja            EN 60601-1-2: 1993
2.7     HRN EN 60495: 1997              Pomorska navigacijska oprema - Opći zahtjevi - Metode i         IEC 60945: 1996
                                        ispitivanja                                                     EN 60945: 1997
2.8     HRN EN 60870-2-1: 1997          Oprema i sustavi za daljinsko upravljanje                       IEC 870-2-1: 1995
                                        2. dio: Radni uvjeti - 1. odsjek: Izvor napajanja i EMC         EN 60870-2-1: 1996
2.9     HRN EN 61000-4-1: 1997          EMC-4. dio: Ispitna i mjerna tehnika - 1. odsjek: Pregled       IEC 1000-4-1: 1992
                                        ispitivanja otpornosti - Osnovna EMC norma                      EN 61000-4-1: 1994
2.10    HRN EN 61000-4-2: 1997          EMC-4. dio: Ispitna i mjerna tehnika - 2. odsjek: Ispitivanje   IEC 1000-4-2: 1995
                                        otpornosti na elektrostatsko pražnjenje - Osnovna EMC norma     EN 61000-4-2: 1995
2.11    HRN EN 61000-4-3: 1997          EMC-4. dio: Ispitna i mjerna tehnika - 3. odsjek: Ispitivanje   EN 61000-4-3: 1996
                                        otpornosti na zračeno RF elektromagnetsko polje - Osnovna
                                        EMC norma
2.12    HRN EN 61000-4-4: 1997          EMC-4. dio: Ispitna i mjerna tehnika - 4. odsjek:               IEC 1000-4-4: 1995
                                        Ispitivanje otpornosti na brze prijelazne/burst pojave          EN 61000-4-4: 1995
                                        Osnovna EMC norma
2.13    HRN EN 61000-4-5: 1997          EMC-4. dio: Ispitna i mjerna tehnika - 5. odsjek: Ispitivanja   IEC 1000-4-5: 1995
                                        otpornosti na prenapone - Osnovna EMC norma                     EN 61000-4-5: 1995
2.14    HRN EN 61000-4-6: 1997          EMC-4. dio: Ispitna i mjerna tehnika - 6. odsjek: Otpornost     IEC 1000-4-6: 1996
                                        na konduktivne smetnje inducirane RF poljima                    EN 61000-4-6: 1996
2.15    HRN EN 61000-4-8: 1997          EMC-4. dio: Ispitna i mjerna tehnika - 8. odsjek: Ispitivanje   IEC 1000-4-8: 1993
                                        otpornosti na magnetska polja energetskih frekvencija           EN 61000-4-8: 1993
                                        Osnovna EMC norma
2.16    HRN EN 61000-4-9: 1997          EMC-4. dio: Ispitna i mjerna tehnika - 9. odsjek: Ispitivanje   IEC 1000-4-9: 1993
                                        otpornosti na impulsno magnetsko polje - Osnovna EMC norma      EN 61000-4-9: 1993
2.17    HRN EN 61000-4-10: 1997         EMC-4. dio: Ispitna i mjerna tehnika - 10. odsjek: Ispitivanje  IEC 1000-4-10: 1993
                                        otpornosti na prigušeno titrajuće magnetsko polje               EN 61000-4-10: 1993
                                        Osnovna EMC norma
2.18    HRN EN 61000-4-11: 1997         EMC-4. dio: Ispitna i mjerna tehnika                            IEC 1000-4-11: 1994
                                        11. odsjek: Ispitivanje otpornosti na naponske propade,         EN 61000-4-11: 1995
                                        kratkotrajne prekide i naponska kolebanja
2.19    HRN EN 61000-4-12: 1997         EMC-4. dio: Ispitna i mjerna tehnika - 12. odsjek: Ispitivanje  IEC 1000-4-12: 1995
                                        otpornosti na prigušena titranja - Osnovna EMC norma            EN 61000-4-12: 1995
2.20    HRN EN 55011: 1997              Granice i metode mjerenja značajki smetnji od industrijske,     EN 55011: 1991
                                        znanstvene i medicinske (ISM) radiofrekvencijske opreme
2.21    HRN EN 55011/A1: 1997           Dodatak A1 uz EN 55011                                          EN 55011/A1: 1997
2.22    HRN EN 55011/A2: 1997           Dodatak A2 uz EN 55011                                          EN 55011/A2: 1996
2.23    HRN EN 55013: 1997              Granice i metode mjerenja značajki radijskih smetnji radio i    EN 55013: 1990
                                        televizijskih prijamnika i pripadajuće opreme
2.24    HRN EN 55013/A12: 1997          Dodatak A12 uz EN 55013                                         EN 55013/A12: 1994
2.25    HRN EN 55013/A13: 1997          Dodatak A13 uz EN 55013                                         EN 55013/A13: 1996
2.26    HRN EN 55014-1: 1997            EMC-Zahtjevi za kućanske uređaje, električne alate i slične     CISPR 14-1: 1993
                                        uređaje 1. dio: Emisija-Norma srodnih uređaja                   EN 55014-1: 1993
2.27    HRN EN 55014-2: 1997            EMC-Zahtjevi za kućanske uređaje, električne alate i slične     CISPR 14-2: 1997
                                        uređaje 2. dio: Otpornost-Norma srodnih uređaja                 EN 55014-2: 1997
2.28    HRN EN 55015: 1997              Granice i metode mjerenja značajki radijskih smetnji            CISPR 15: 1996
                                        električne rasvjetne i slične opreme                            EN 55015: 1996
2.29    HRN EN 55020: 1997              Elektromagnetska otpornost radio i televizijskih prijamnika     EN 55020: 1994
                                        i pripadajuće opreme
2.30    HRN EN 55020/A11: 1997          Dodatak A11 uz EN 55020                                         EN 55020/A11: 1996
2.31    HRN EN 55022: 1997              Granice i metode mjerenja značajki radijskih smetnji opreme     CISPR 22: 1993
                                        informacijske tehnologije                                       EN 55022: 1994
2.32    HRN EN 55022/A1: 1997           Dodatak A1 uz EN 55022                                          CISPR 22: 1995
                                        EN 55022/A1: 1995
2.33    HRN CISPR 24: 1997              Oprema informacijske tehnologije - Značajke otpornosti -        CISPR 24: 1997
                                        Granice i metode mjerenja
2.34    HRN EN 55103-1: 1997            EMC-Norma srodnih proizvoda za audio, video, audiovizual-       EN 55103-1: 1997
                                        ne i zabavne svjetlom upravljane uređaje profesionalne
                                        namjene - 1. dio: Emisija
2.35    HRN EN 55103-2: 1997            EMC-Norma srodnih proizvoda za audio, video, audiovizual-       EN 55103-2: 1996
                                        ne i zabavne svjetlom upravljane uređaje profesionalne
                                        namjene - 2. dio: Otpornost
2.36    HRN CISPR 12: 1997              Vozila, motorni čamci i uređaji s motornim pogonom i            CISPR 12: 1997
                                        paljenjem pomoću iskre - Značajke radijskih smetnji -
                                        Granice i metode mjerenja
2.37    HRN CISPR 16-1: 1997            Specifikacije aparata i metoda mjerenja radijskih smetnji i     CISPR 16-1: 1993
                                        otpornosti - 1. dio: Aparati za mjerenje radijskih smetnji i
                                        otpornosti na smetnje
2.38    HRN CISPR 16-2: 1997            Specifikacija aparata i metoda mjerenja radijskih smetnji i     CISPR 16-2: 1996
                                        otpornosti  - 2. dio: Metode mjerenja smetnji i otpornosti
                                        na smetnje
2.39                                    Radiotelefonski odašiljači i prijamnici za pomorsku pokretnu    ETS 300 162: 1998
                                        službu, u VHF području. Tehničke značajke i metode mjerenja
2.40                                    Uređaji kratkog dosega (SRD) - Tehničke značajke i metode       EN 300 220-1: 1997
                                        ispitivanja radijske opreme, u frekvencijskom području 25
                                        MHz do 1000 MHz i razinama snage do 500 mW
2.41                                    Sustav osobnih poruka na određenom mjestu - Tehničke i          ETS 300 224: 1998
                                        djelatne značajke i metode ispitivanja
2.42                                    EMC norma za privatni kopneni pokretni radio (PMR) i            ETS 300 279: 1999
                                        pomoćnu opremu (govorna i/ili negovorna primjena)
2.43                                    EMC norma za opremu digitalnih bežičnih telekomunikacija        ETS 300 329: 1997
                                        više kakvoće (DECT)
2.44                                    Uređaji kratkog dosega (SRD); Tehničke značajke i metode        EN 300 330: 1999
                                        ispitivanja radijske opreme u frekvencijskom području od 9
                                        kHz do 25 MHz i sustava s indukcijskom petljom u frekven-
                                        cijskom području od 9 kHz do 30 MHz
2.45                                    EMC norma za europski sustav radio poruka (ERMES),              ETS 300 340: 1997
                                        paging prijamnici
2.46                                    EMC norma za europski digitalni celularni sustav (GSM 900       EN 300 342-1: 1999
                                        MHz i DCS 1800 MHz); 1. dio: Pokretna i prenosiva radio
                                        i pomoćna oprema
2.47                                    EMC norma za europski digitalni celularni sustav (GSM 900       ETS 300 342-3: 1999
                                        MHz i DCS 1800 MHz); 3. dio: Bazne postaje i repetitori
2.48                                    EMC norma za nepokretne radijske linkove i pomoćnu opremu       EN 300 385: 1999
2.49                                    EMC zahtjevi za opremu telekomunikacijske mreže                 EN 300 386: 1999
2.50                                    EMC-Tehničke značajke i metode ispitivanja bežičnih mikro-      EN 300 422: 1999
                                        fona u  području od 35 MHz do 3 GHz
2.51                                    EMC norma za telekomunikacijsko-informacijski sustav cestov-    EN 300 674: 1999
                                        nog prometa (RTTT) - Tehničke značajke i metode ispitivanja
2.52                                    EMC norma za radiotelefonske odašiljače i prijamnike u          EN 300 828: 1998
                                        pomorskoj pokretnoj službi u VHF području
2.53                                    EMC norma za pomorske pokretne zemaljske postaje (MMES),        EN 300 829: 1998
                                        u području 1,5/1,6 GHz, za prijenos podataka malim brzinama
                                        u globalnom sustavu za sigurnost pomorskog prometa (GMDSS)
2.54                                    EMC norma za prijamne pokretne zemaljske postaje (ROMES),       EN 300 830: 1998
                                        u području 1,5 GHz za prijenos podataka
2.55                                    EMC norma za pokretne zemaljske postaje (MES) u satelitskim     EN 300 831: 1998
                                        mrežama za osobne komunikacije (S-PCN), u  području
                                        1,6/2,4 GHz i 2 GHz
2.56                                    EMC norma za RTTT sustav-Tehničke značajke i metode ispi-       EN 301 091: 1998
                                        tivanja za radarsku opremu u području od 76 GHz do 77 GHz
2.57                                    EMC-Tehničke značajke i uvjeti ispitivanja za radijsku opremu   EN 301 166: 1999
                                        u kopnenoj pokretnoj službi, za analogne i/ili digitalne komu-
                                        nikacije (govor i/ili podatci), na uskopojasnim kanalima,
                                        s antenskom utičnicom
2.58                                    EMC norma za prijenosnu VHF radiotelefonsku opremu za           EN 301 178: 1999
                                        primjenu samo izvan GMDSS sustava
2.59                                    EMC norma za analogne bežične širokopojasne audio uređaje,      EN 301 357: 1999
                                        s ugrađenom antenom, u području od 863 MHz do 865 MHz

```

Pravilnik, NN 34/2000-703